
АдэкIи зиужьынущ
Къэрэшей-Шэрджэс.Республикэм и Iэтащхьэ Темрезов Рашид лэжьыгъэ IуэхукIэ хуэзащ «НК» «Роснефть» — «Карачаево-Черкесскнефтепродукт» ОАО-м и унафэщI Текеев Ильяс.
ЗэIущIэм щытепсэлъыхьащ «НК» «Роснефть» акционер зэгухьэныгъэ зэIухам и IуэхущIапIэхэм Къэрэшей-Шэрджэсым зыщегъэубгъуным. Апхуэдэ жэрдэм къыхалъхьащ, республикэм зыплъыхьакIуэ, зыгъэпсэхуа-кIуэ къакIуэ туристхэр, автотранспортыр нэхъыбэ зэрыхъур къалъытэри. Къызэрагъэлъэгъуащи, республикэм къыхуеблагъэ туристхэр нэхъыбэу зэрызекIуэ гъуэгуанэхэм ящыщ зым и Iуфэм «НК» «Роснефть» ОАО-м щиухуэнущ гъэсыныпхъэ щрагъахъуэ комплекс.
Компьютерым хурагъаджэ
Адыгей.Мейкъуапэ щагъэзащIэ зи ныбжь хэкIуэтахэр хъыбарегъащIэ технологиехэм щыгъэгъуэзэным теухуа «Адаптация пожилых людей Адыгеи» проектыр. Абы ипкъ иткIэ зи ныбжь хэкIуэта пенсионерхэм ящы-щу 100-м щIигъу компьютер къэгъэсэбэпыкIэм хурагъэджащ.
А Iуэхум пащэу, Мейкъуапэ и Къэ-рал технологие университетым и студентхэр пенсионерхэм ядолажьэ. Нэхъыжьхэр программэ зэмылIэужьыгъуэхэм, Интернетыр къазэрыхуэщхьэпэну щIыкIэхэм хагъэгъуазэ: фIыуэ ялъагъу уэрэдхэм едэIуэным, я сурэтхэр социальнэ сетхэм иралъхьэным, езыхэм я пощт напэкIуэцIхэр къызэIуахыным, флэш-картэхэмрэ скайпымрэ къэгъэсэбэпыным. Ирагъаджэ дэтхэнэми егъэбыдылIащ нэхъыжьхэр компьютерым ирилэжьэным зи нэIэ тет студент-волонтёр.
УЭРДОКЪУЭ Женя.
